SA tydkapsules tot 2120 in kelder verseël | Netwerk24
SA tydkapsules tot 2120 in kelder verseël
Deur Jaco Nel 10 Maart 2019 09:19
'n Pretorianer wil 4 500 water- en lugdigte kapsules aan Gauteng se Wes-Rand begrawe sodat mense in 2120 – oor 101 jaar – kan sien hoe ons vandag in Suid-Afrika geleef en watter tegnologie ons gebruik het.
Dr. Eugene Botha wys sy tydkapsules wat hy vir Vault 2120 in die Maropeng-erfenissentrum in die Wieg van die Mensdom vir meer as honderd jaar wil begrawe. Foto: Werner Botha
Dr. Eugene Botha (55), 'n rolprentmaker van Pretoria wat vir 20 jaar professor in die Nuwe Testament en vroeë Christelike studie by Unisa was, se erfenisprojek, wat hy Vault 2120 noem, het uiteindelik die afgelope maand 'n tuiste by die Maropeng-erfenissentrum in die Wieg van die Mensdom gevind.
In November vanjaar sal 'n kelder daar verseël word wat 'n "verteenwoordigende rekord" van hedendaagse artefakte bevat.
Elk van Botha se 4 500 aluminium-houers, wat in grootte sal wissel, sal enigiets van sporttoerusting en stukkies kitskos tot resepte, blikkieskos en wetenskaplike monsters van water, grond en plante bevat.
"Dink aan 'n USB vol politiek, ekonomie en wiskunde.
"DNS, boeke, kuns, klere, popmusiek, opera, selfone, foto's, 'n blompot, dalk jou kind se speelgoed?
"En, belangrik, die kragdrade en elektrisiteit van vandag, moet ook gebêre word," sê Botha.
Indien dié tegnologie verander, moet die ontdekkers van sy kapsules eendag vandag se elektroniese apparate kan aanskakel – "veral as die res van ons lankal dood is".
"Die wêreld soos ons dit nou ken, gaan drasties en onherkenbaar verander.
"Die tempo van tegnologiese ontwikkeling gaan so versnel dat ons waarskynlik in die volgende honderd jaar 'n paar duisend jaar se tegnologiese ontwikkeling en vooruitgang gaan sien."
Hy sê enigiemand kan 'n kapsule bekom – van maatskappye tot families tot kerke – om met unieke inhoud die toekoms in te stuur.
"Dit is niks anders as time travel nie," sê Botha. " 'n Enkele argeologiese artefak kan 'n hele storie vertel."
Botha nooi die "hele land" om iets betekenisvols vir die toekoms te bêre.
Selfs as jy 'n geheim wil wegsteek: "As jy geheime dokumente, foto's en inligting het wat nie nou openbaar gemaak kan word nie, kan jy dit in 'n tydkapsule deponeer en dit word eers weer oor 100 jaar bekend gemaak. Met 'n verrassing."
In Amerika, Engeland, Nieu-Seeland, Australië en Kanada is soortgelyke projekte ook van stapel gestuur.